Sporočilo Komisije o podaljšanju posebne ureditve pomoči za tekoče poslovanje za letališča z največ 700 000 potniki na leto, kot je določeno v Smernicah o državni pomoči letališčem in letalskim prevoznikom

(2018/C 456/06)

1. Smernice o državni pomoči letališčem in letalskim prevoznikom (1) (v nadaljnjem besedilu: smernice) določajo pogoje, pod katerimi lahko javno financiranje letališč in letalskih prevoznikov pomeni državno pomoč v smislu člena 107(1) Pogodbe o delovanju Evropske unije, in, kadar pomeni državno pomoč, pogoje, pod katerimi se lahko razglasi za združljivo z notranjim trgom.

2. Pomoč za tekoče poslovanje načeloma pomeni zelo izkrivljeno obliko pomoči in se lahko odobri le v izjemnih okoliščinah. Komisija meni, da bi letališča in letalski prevozniki običajno morali nositi svoje stroške poslovanja. Da pa bi se letalski industriji omogočilo, da se prilagodi novim tržnim razmeram, kot je večja konkurenca med letališči, da bi pritegnila letalske prevoznike, so lahko nekatere kategorije pomoči za tekoče poslovanje za letališča pod določenimi pogoji še vedno upravičene.

3. V tem okviru je v smernicah predvideno prehodno obdobje 10 let od 4. aprila 2014, v katerem lahko letališča z letnim povprečnim prometom največ 3 milijone potnikov prejmejo pomoč za tekoče poslovanje. Do konca prehodnega obdobja leta 2024 morajo biti vsa letališča zmožna v celoti kriti svoje stroške poslovanja, po tem datumu pa se nobena pomoč letališčem za tekoče poslovanje ne bo štela za združljivo z notranjim trgom, razen pomoči za tekoče poslovanje, dodeljene v skladu s horizontalnimi pravili o državni pomoči, kot so na primer pravila, ki veljajo za financiranje storitev splošnega gospodarskega pomena (2).

4. Smernice navajajo, da se letališča z letnim prometom največ 700 000 potnikov lahko soočajo s povečanimi težavami pri doseganju kritja celotnih stroškov v desetletnem prehodnem obdobju. Zato določajo posebno ureditev za taka letališča za začetno obdobje petih let, tj. do 3. aprila 2019.

5. Za namene te posebne ureditve je treba znesek pomoči načeloma določiti predhodno kot fiksen znesek, ki zajema pričakovano vrzel v financiranju poslovanja (določeno na podlagi predhodnega poslovnega načrta) (3). Najvišji dovoljeni znesek pomoči v celotnem prehodnem obdobju je v vsakem primeru omejen na 80 % prvotne vrzeli v financiranju za tekoče poslovanje za obdobje petih let (4).

6. Smernice navajajo, da bo Komisija po štirih letih ponovno ocenila potrebo po nadaljnjem posebnem obravnavanju in prihodnje možnosti za kritje celotnih stroškov poslovanja za to kategorijo letališč, zlasti v zvezi s spremembami tržnih pogojev in možnostmi prihodnjih donosov. Smernice ne vsebujejo nobenih posebnih pravil v zvezi s pomočjo za tekoče poslovanje za to kategorijo letališč po 3. aprilu 2019.

7. Komisija v točki 175 smernic navaja, da bo do 4. aprila 2020 izvedla splošno oceno smernic, vključno s pravili o pomoči za tekoče poslovanje za letališča.

8. Ker bo pregled posebnih pravil za manjša letališča skupaj s preostalimi pravili o pomoči za tekoče poslovanje omogočil celovitejšo oceno tržnih razmer, je primerno opraviti ponovno oceno te posebne ureditve v okviru splošne ocene smernic, ki bo izvedena do 4. aprila 2020. To bo Komisiji omogočilo tudi, da oceni ustreznost smernic kot celote in po potrebi predlaga usklajen sveženj sprememb v zvezi z vsemi kategorijami letališč in vsemi vrstami pomoči.

9. Zaradi odložitve ocene posebne ureditve za letališča z največ 700 000 potniki na leto je treba veljavnost obstoječih pravil podaljšati, kar bo zagotovilo kontinuiteto in pravno varnost pri obravnavanju te vrste pomoči. Zato se posebna ureditev iz točke 130 smernic podaljša do 3. aprila 2024, s čimer se prehodno obdobje za uporabo pravil za manjša letališča uskladi s pravili, ki se uporabljajo za letališča z več kot 700 000 potniki na leto.

10. Od datuma objave tega sporočila v Uradnem listu Evropske unije bo torej najvišji znesek dovoljene pomoči za letališča z največ 700 000 potniki na leto znašal 80 % prvotne vrzeli v financiranju za tekoče poslovanje za obdobje desetih let po začetku prehodnega obdobja. Če na primer letna povprečna vrzel v financiranju majhnega letališča v obdobju 2009–2013 znaša 1 milijon EUR, bi bil najvišji znesek pomoči za tekoče poslovanje, ki bi ga letališče lahko prejelo kot predhodno določen fiksni znesek, 8 milijonov EUR v desetih letih (80 % x 1 milijon x 10).

(1) UL C 99, 4.4.2014, str. 3.

(2) Glej Sklep Komisije 2012/21/EU z dne 20. decembra 2011 o uporabi člena 106(2) Pogodbe o delovanju Evropske unije za državno pomoč v obliki nadomestila za javne storitve, dodeljenega nekaterim podjetjem, pooblaščenim za opravljanje storitev splošnega gospodarskega pomena (UL L 7, 11.1.2012, str. 3). Sporočilo Komisije o okviru Evropske unije za državno pomoč v obliki nadomestila za javne storitve (2011) (UL C 8, 11.1.2012, str. 15).

(3) Glej točko 121 smernic.

(4) Glej točko 130 smernic.